F'dawn l-aħħar tliet snin il-kumpanija Enemalta wettqet proġetti kbar biex issaħħaħ is-sistema tad-distribuzzjoni tal-elettriku nazzjonali, tant li fuq hekk biss ġew investiti tmenin miljun ewro. Dan fl-istess żmien li raħsu l-kontijiet tal-enerġija għan-negozji u l-familji u l-kumpanija kellha r-rata tal-kreditu tagħha msaħħa minn aġenziji internazzjonali għall-klassifikazzjoni tal-kreditu. Fuq kollox il-kumpanija qed turi b'mod ċar xi jfisser investiment sod u kontinwu biex il-Maltin u l-Għawdxin ikollhom servizzi tal-elettriku aħjar. Għax kif jafu dawk li din il-ġimgħa kienu milquta mill-qtugħ tad-dawl wara l-ħsara fi Sqallija xi ftit sigħat bla dawl jaf ikunu frustranti. Għalkemm fid-dinja tal-lum wieħed jieħu bħala ovvju li għandu jixgħel l-iswiċċ u jsib il-provvista tal-elettriku dan ma jsirx kif ġieb u laħaq. Hemm il-ħila ta' mijiet ta' ħaddiema tekniċi iżda fuq kollox hemm il-bżonn li min fil-pajjiż hu responsabbli minn dan jippompja l-miljuni fl-investiment. Kif fil-fatt qiegħed isir. Dan ifisser ukoll li l-investiment fis-sistema tal-enerġija jmur lil hinn mill-impjant tal-gass f'Dellimara li hu l-iktar proġett kbir fis-settur u li ġie mfaħħar minn istituzzjonijiet internazzjonali. Iżda, waħdu mhux biżżejjed. Minn hemm u impjanti oħra li jiġġeneraw l-enerġija, l-elettriku jrid jasal fid-djar permezz ta' proċess sħiħ u ma' kelliem tal-Enemalta analizzajna ftit mix-xogħlijiet li wettqet, jew waslet biex tlesti l-kumpanija Enemalta biex ittejjeb is-servizzi tal-elettriku f'diversi nħawi tal-pajjiż. Analiżi dettaljata ta' kif kienu l-affarijiet juru li l-ħtieġa ta' dan l-investiment kienet ilha hemm is-snin, iżda l-Enemalta ma kinetx f'pożizzjoni li tagħmlu. Xi ħaġa li nbidlet fl-aħħar tliet snin. Fost oħrajn sar ċentru tad-distribuzzjoni ġdid f'St Andrew's. Ċentru li tlesta u beda jopera biex joffri servizzi aħjar lill-klijenti fl-inħawi tal-Magħtab, is-Swieqi, il-Madliena, Pembroke u San Ġiljan. Filwaqt li ċ-ċentru tad-distribuzzjoni ġdid fil-Gżira, li kien ippjanat li jsir mill-2005, ġie żviluppat f'dawn l-aħħar tliet snin. Dan qed isir biex jonqsu id-diffikultajiet fil-provvista tal-elettriku li kienu jiffaċċjaw il-klijenti fl-Imsida, Ta' Xbiex, il-Gżira, Tignè, Tas-Sliema u San Ġwann. Minn naħa l-oħra, iċ-ċentru tad-distribuzzjoni ġdid Marsa North, fil-Marsa, wasal fl-aħħar fażijiet biex jitlesta. Jirriżulta li dan ser ikun wieħed mill-akbar ċentri tad-distribuzzjoni f'Malta u se jwitti t-triq biex il-Marsa Power Station titwaqqa' kompletament u ser isaħħaħ is-sistema tal-elettriku f'ħafna lokalitajiet madwar il-Port il-Kbir, fosthom il-Marsa, il-Belt, il-Furjana, il-Ħamrun, Raħal Ġdid, Ħal Tarxien, il-Fgura, l-ibliet tal-Kottonera u oħrajn. Lokalitajiet fejn ukoll hemm attività ekonomika mill-aqwa. Minn naħa l-oħra Għawdex ma baqax jiddependi fuq ċentru ta' distribuzzjoni wieħed. Dan wara li s-sena li għaddiet beda jopera ċentru ieħor ġdid fix-Xewkija biex issa f'Għawdex hemm is-serħan il-moħħ li jekk tinqala' diffikultà f'ċentru wieħed, il-klijenti jkunu jistgħu jibqgħu jingħataw il-provvista xorta waħda. Xi ħaġa li ma kinetx teżisti qabel u imkejjen viċin l-industrija li tkellmu mal- KullĦadd fissru li din kienet xi ħaġa oħra li mhux darba jew tnejn ħassbet investituri li kienu jħarsu lejn Għawdex. Imbagħad hemm ċentri li għalkemm kienu diġà jeżistu inbidel kompletament l-apparat tagħhom. Fiċ-ċentri tad-distribuzzjoni fil-Mellieħa u f'Santa Venera, il-ħaddiema tal-Enemalta għamlu bidla sħiħa fl-apparat, li partijiet minnu kienu jmorru lura kważi 50 sena. Dawn issa ġew modernizzati b'apparat tal-ogħla livell, biex jilqgħu għad-domanda li dejjem qed tikber fl-inħawi residenzjali u kummerċjali ta' dawn iż-żewġ reġjuni. U maċ-ċentri ssaħħu dawk magħrufa bħala substations. Fi tliet snin sar xogħol biex jinbnew jew jiġu mmodernizzati 180 substation mifruxa madwar il-pajjiż. "Kull waħda li tiġi mmodernizzata tfisser inqas riskju ta' qtugħ fil-provvista, hekk kif apparat antik jinbidel ma' ieħor ġdid aktar sikur u affidabbli," kompla jkun spjegat mal-gazzetta KullĦadd. Fuq kollox, is-saħħa tas-sistema tad-distribuzzjoni tiżdied meta jkollha aktar konnessjonijiet bejn żona u oħra tal-pajjiż. Aktar ma jkun hemm minn dawn, ikun aktar faċli għall-Enemalta tnaqqas il-ħin ta' qtugħ fil-provvista meta jkun hemm xi diffikultà. Fil-fatt, f'dawn l-aħħar snin l-Enemalta żiedet aktar minn 215-il konnessjoni high voltage billi żiedet madwar 100 kilometru ta' cables 33 kV jew 11 kV max-xibka eżistenti ta' cables ta' taħt l-art li jwasslu l-elettriku mill-power stations għad-djar, fabbriki, negozji u postijiet oħra tal-klijenti. F'kummenti mal-gazzetta KullĦadd iċ-Ċermen Eżekuttiv tal-Enemalta plc l-Inġ. Fredrick Azzopardi f'dawn l-aħħar jiem, il-Kumpanija mhux ser tieqaf hawn: "Qed nimmodernizzaw infrastruttura li ilha tintuża għexieren ta' snin. Huwa impossibbli li nibdlu s-sistema tad-distribuzzjoni tal-elettriku kollha f'daqqa. Fil-fatt, dan l-investiment daqstant sostanzjali huwa biss il-bidu tal-impenn tal-Enemalta biex tkompli ssaħħaħ u tkabbar is-sistema tad-distribuzzjoni. Qed niddedikaw kemm jista' jkun riżorsi biex inkomplu nagħtu lill-klijenti tagħna l-kwalità ta' servizz li jistennew mingħandna."